**ΔΕΛΤΙΟ ΤΥΠΟΥ**

*Κέρκυρα, 1/12/2013*

**«STOP ΣΤΑ ΤΡΟΧΑΙΑ»**

**FLASH-MOB ΓΙΑ ΤΗΝ ΟΔΙΚΗ ΑΣΦΑΛΕΙΑ**

**ΣΤΟ ΚΕΝΤΡΟ ΤΗΣ ΚΕΡΚΥΡΑΣ**

Μια μοναδική εμπειρία έζησαν το μεσημέρι της Κυριακής 17 Νοεμβρίου εκατοντάδες ανυποψίαστοι πολίτες στο κέντρο της Κέρκυρας καθώς έγιναν κοινωνοί του ηχηρού μηνύματος που πέρασαν με τον πλέον εντυπωσιακό τρόπο οι εθελοντές του Ινστιτούτου Οδικής Ασφάλειας (Ι.Ο.ΑΣ.) «Πάνος Μυλωνάς».

Για τέσσερα λεπτά η κυκλοφορία των οχημάτων στον κεντρικό δρόμο της πλατείας Λιστόν (του κοσμοπολίτικου κέντρου της πόλης της Κέρκυρας) διακόπηκε, αιφνιδιάζοντας ευχάριστα διερχόμενους οδηγούς, επιβαίνοντες σε οχήματα και πεζούς, καθώς 50 επαγγελματίες χορευτές και περισσότεροι από 50 εθελοντές παρουσίασαν ένα πρωτότυπο χορευτικό δρώμενο (flash-mob) για την οδική ασφάλεια στο πρότυπο της επιτυχημένης διοργάνωσης που πραγματοποιήσε το Ινστιτούτο Οδικής Ασφάλειας (Ι.Ο.ΑΣ.) «Πάνος Μυλωνάς» στην Αθήνα το Μάιο του 2013 με χορογραφία του κ. Φωκά Ευαγγελινού και τη μουσική σύνθεση του Ι.Ο.ΑΣ. «Σταμάτα» (σύνθεση: Γιώργος Μυλωνάς – Ιάκωβος Αργυρίδης, ερμηνεία: Γιώργος Μυλωνάς).

Στο τέλος του flash-mob οι χορευτές άνοιξαν ένα πανό διαστάσεων 10x10 μέτρων μεταφέροντας προς την Πολιτεία, κάθε αρμόδιο φορέα αλλά και τους πολίτες – χρήστες του οδικού δικτύου, ένα επιτακτικό αίτημα της κοινωνίας: «STOP ΣΤΑ ΤΡΟΧΑΙΑ»!

Στη συνέχεια με αφορμή την Ημέρα μνήμης θυμάτων τροχαίων ατυχημάτων με το πέρας του δρώμενου οι νεαροί σε ηλικία χορευτές, εθελοντές του Ινστιτούτου και παριστάμενοι μετέβησαν στο Φρούριο της πόλης όπου άφησαν στον ουρανό της Κέρκυρας λευκά φαναράκια-αερόστατα.

Η εκδήλωση που συμβολίζει τον ύμνο και τη χαρά της νιότης και το σεβασμό σε όσους άδικα χάθηκαν στους δρόμους, σκοπό είχε να προσελκύσει κι να βοηθήσει τους νέους κυρίως αλλά και όλους τους χρήστες του δρόμου για την προστασία της ζωής στο δρόμο όπου στη χώρα μας αλλά και παγκόσμια τα τροχαία αποτελούν 1η αιτία θανάτου και σοβαρών τραυματισμών για τις ηλικίες 15-29, 2η αιτία θανάτου για τις ηλικίες 5-14 και 3η αιτία θανάτου για τις ηλικίες 30-44.

Στην εκδήλωσε παρευρέθηκε ο Αντιπρόεδρος Δ.Σ. του Ι.Ο.ΑΣ. κ. Άγγελος Ρουχωτάς, δηλώνοντας ενθουσιασμένος για τη συγκεκριμένη δράση που προβάλει και επικοινωνεί ένα τόσο σημαντικό μήνυμα από νέους ανθρώπους.

Επισημαίνεται ότι η συμμετοχή όλων των συντονιστών για το σχεδιασμό και την υλοποίηση της δράσης αλλά και των χορευτών ήταν εθελοντική.

Το flash-mob της Κέρκυρας, σχεδιάστηκε και διοργανώθηκε από το Ινστιτούτο Οδικής Ασφάλειας (Ι.Ο.ΑΣ.) «Πάνος Μυλωνάς» και υλοποιήθηκε με το συντονισμό του τηλεοπτικού παραγωγού κ. Βαγγέλη Κάντα, τη συμπαραγωγή της εταιρείας τηλεοπτικών παραγωγών "Start Media" και την καλλιτεχνική καθοδήγηση της Σχολής Χορού "Νίκη Γιάννου" (συνεργάτης της σχολής του κ. Φωκά Ευαγγελινού).

*Δείτε το βίντεο του flash-mob για την Οδική Ασφάλεια στην Κέρκυρα*

*(*https://www.youtube.com/watch?v=89MOfvzLR0E *)*

Παρακαλούμε για τη δημοσίευση, αναπαραγωγή και διάδοσή του.

**Γιατί η Ασφάλεια και ο Πολιτισμός στο Δρόμο είναι υπόθεση όλων μας!**